 

Klasa:

Urbroj:

Zagreb,

Na osnovu Ugovora o dodjeli financijske potpore, broj 2014-1-HR01-KA103-000044 te sklopljenih Erasmus+ međuinstitucijskih sporazuma s inozemnim visokoškolskim ustanovama, Hrvatsko katoličko sveučilište raspisuje

**NATJEČAJ**

**za mobilnost studenata u svrhu studija u programskim zemljama u okviru Erasmus+ programa u akademskoj godini 2014./2015.**

**Opći dio**

Hrvatskom katoličkom sveučilištu je 2014. dodijeljen *Erasmus Charter for Higher Education (ECHE)* (266495-LA-1-2014-1-HR-EPPKA3-ECHE; HR ZAGREB15), čime je omogućeno sudjelovanje u Erasmus+ programu.

U skladu s načelima Erasmus povelje u visokom obrazovanju u okviru projekta, Sveučilište će provesti aktivnost - mobilnost studenata u svrhu studija u programskim zemljama, odnosno natječaj za dodjelu financijske potpore studentima u svrhu studija u programskim zemljama, odnosno partnerskoj visokoškolskoj ustanovi.

**Važeće razdoblje i trajanje mobilnosti**

Aktivnosti u okviru Natječaja odnosi se na akademsku godinu 2014./2015., a realizira se u razdoblju od 01. siječnja 2015. do 30. rujna 2015. godine.

Započeta aktivnost ne može se prekidati.

**Gdje je moguće realizirati mobilnost**

U sklopu Erasmus+ programa moguće je realizirati mobilnost na visokoškolskim institucijama i organizacijama s kojima Sveučilište ima potpisan Erasmus+ sporazum(povijest: KU Leuven, Belgija; povijest i psihologija: Katolicki Uniwersytet Lubelski Jana Pawla II, Poljska, Katolicka Univerzita v Ružomberku, Slovačka; psihologija: Univerza v Ljubljani, Teološka fakulteta, Slovenija; povijest, psihologija, sociologija: Institut Catholique de Toulouse, Francuska i Pazmany Peter Catholic University, Faculty of Humanities and Social Sciences, Mađarska).

**Tko se može prijaviti**

Za aktivnost – mobilnost studenata u svrhu studija u programskim zemljama, odnosno u partnerskim visokoškolskim ustanovama mogu se prijaviti studenti Sveučilišta upisani u drugu i treću godinu preddiplomskog sveučilišnog studija te studenti diplomskog sveučilišnog studija, s najmanjim težinskim prosjekom ocjena dosadašnjeg tijeka studiranja 3,50. Studenti s nižim težinskim prosjekom ocjena mogu se prijaviti uz pisanu preporuku jednog nastavnika (preporuka mora biti dostavljena zajedno s ostalom natječajnom dokumentacijom).

**Prije prijave**

Student Sveučilišta koji želi provesti određeno razdoblje studija na drugom sveučilištu obraća se s potrebnom dokumentacijom ECTS koordinatoru odjela koji upoznaje sveučilišnog ECTS koordinatora o namjeri studenta.

Sveučilišni ECTS koordinator će po zaprimljenoj zamolbi provjeriti je li zaključen međusveučilišni ugovor o ECTS-u i kakva je sadržaja, razmotriti studentsku pristupnicu i dopunsku ispravu o uspjehu na studiju, kontaktirati sa sveučilišnim ECTS koordinatorom na sveučilištu na kojemu bi student gostovao, pomoću informacijskoga paketa usporedbeno analizirati studijske programe, razmotriti financijske i druge aspekte gostovanja studenta.

Studiranje na drugom sveučilištu odobrava se odlukom prorektora za nastavu, uz prethodno pribavljeno mišljenje sveučilišnog ECTS koordinatora, ECTS koordinatora odjela i pročelnika odjela, a na osnovi zamolbe studenta.

Zajedno sa Sveučilišnim ECTS koordinatorom popunjava se *Learning Agreement* (Ugovor o učenju) kojeg koordinator na kraju potpisuje. Potpisivanjem ovog ugovora studentu je zajamčeno priznavanje ECTS bodova stečenih tijekom mobilnosti u inozemstvu. Dokument *Learning Agreement* potrebno je napraviti u **dva primjerka**, jedan ostaje studentu, a jedan se prilaže natječajnoj dokumentaciji.

**Školarina**

Erasmus+ studenti oslobođeni su plaćanja školarine na inozemnim visokoškolskim ustanovama.

Za cijelog trajanja studijskog boravka studenti ostaju upisani na Sveučilištu te ne smiju završiti svoj studij tijekom trajanja razmjene. Za cijelog trajanja studijskog boravka studenti su dužni nastaviti plaćati školarinu ukoliko su u kategoriji studenata koji imaju obavezu participacije u troškovima studija.

**Iznos financijske potpore**

Za vrijeme boravka u svrhu studija u programskim zemljama, odnosno partnerskim visokoškolskim ustanovama, studentu se dodjeljuje financijska potpora utvrđena u eurima.

Iznos financijske potpore za akademsku godinu 2014./15. određuje Agencija za mobilnost i programe EU i to prema tri kategorije, ovisno o zemlji u koju student odlazi:

1. u Bugarsku, Estoniju, Mađarsku, Latviju, Litvu, Maltu, Poljsku, Rumunjsku, Slovačku, Makedoniju mjesečni iznos potpore iznosit će 360 eura
2. u Belgiju, Hrvatsku, Češku, Cipar, Njemačku, Grčku, Island, Luksemburg, Nizozemsku, Portugal, Sloveniju, Španjolsku, Tursku mjesečni iznos potpore iznosit će 410 eura
3. u Austriju, Dansku, Finsku, Francusku, Irsku, Italiju, Lihtenštajn, Norvešku, Švedsku, Švicarsku, Ujedinjeno Kraljevstvo mjesečni iznos potpore iznosit će 460 eura

Financijsku potporu studenti mogu ostvariti za vrijeme trajanja razdoblja mobilnosti.

Financijska potpora bit će isplaćena u kunskoj protuvrijednosti prema tečaju HNB na dan isplate.

Studenti ne mogu primiti financijsku potporu ako je njihov boravak istodobno financiran iz sredstava Europske unije.

Nacionalne ili lokalne stipendije koje student prima ne smatraju se dvostrukim financiranjem.

Studenti koji se prijave na Natječaj i zadovolje uvjete Natječaja, a ne uđu u krug stipendiranih studenata (tzv. *zero-grant* studenti), mogu na razmjenu otići o vlastitom trošku. Na njih se primjenjuju ista pravila kao i na Erasmus+ studente koji imaju potporu.

* **Studenti s posebnim potrebama**

Zbog mogućih povećanih troškova kod realizacije razdoblja mobilnosti imaju pravo na uvećan iznos financijske potpore. Uz prijavu na Natječaj potrebno je priložiti *Prijavni obrazac za dodjelu dodatne financijske potpore osobama s posebnim potrebama* Agencije za mobilnost i programe EU. Daljnju proceduru odabira i dodjele sredstava provodi Agencija.

**Odabir kandidata**

Odabir kandidata provest će Povjerenstvo Sveučilišta imenovano Odlukom Rektora.

Rang lista studenata formira se na osnovu kriterija:

1. Potpunost i ispravnost dokumentacije tražene Natječajem
2. Uspjeh tijekom studija, maksimalno 50 bodova
3. Intervju i poznavanje stranog jezika, maksimalno 30 bodova
4. Pismo motivacije, maksimalno 20 bodova

Maksimalno je moguće ostvariti 100 bodova.

Potvrdu o znanju stranog jezika izdaje Sveučilište u slučaju da je student položio strani jezik na Sveučilištu (minimalno 1 godina), s naznakom stupnja znanja sukladno Zajedničkom europskom referentnom okviru za jezike.

Dokaz o znanju jezika podrazumijeva i potvrde škole stranih jezika, međunarodne certifikate.

Intervju sa prijavljenim studentima održat će se prema terminu objavljenom na mrežnim stranicama Sveučilišta.

Odluka o odabiru studenata bit će objavljena na mrežnim stranicama Sveučilišta u roku pet dana od dana završetka roka prijave na Natječaj.

Prijavom na Natječaj studenti prihvaćaju mogućnost objave njihovih imena na listi odobrenih i odbijenih kandidata ili na listi čekanja.

Odabrani studenti obvezni su poštivati pravila Erasmus+ programa.

**Postupak prijave**

Prijava na Natječaj treba sadržavati:

1. Popunjen prijavni obrazac (na hrvatskom jeziku)
2. Motivacijsko pismo (na hrvatskom jeziku, do 500 riječi)
3. Prijepis ocjena tijekom studija, težinski prosjek ocjena te broj ostvarenih ECTS bodova ovjereno i izdano u Studentskoj službi Sveučilišta
4. Potvrdu o upisanom semestru (na hrvatskom jeziku)
5. Životopis (Europass format; na hrvatskom jeziku)
6. Dokaz o znanju jezika
7. *Learning Agreement* (Ugovor o učenju; potpisan od Sveučilišnog ECTS koordinatora)
8. Prijavni obrazac za dodjelu dodatne financijske potpore osobama s posebnim potrebama (opcionalno)

**ROK ZA PRIJAVU:**

**8. prosinca 2014.**

**Prijave s popratnom dokumentacijom dostavljaju se osobno u Tajništvo Sveučilišta (soba 133) s naznakom: Za ERASMUS+ mobilnost studenata.**

**Žalbeni postupak**

Protiv Odluke o odabiru studenata može se podnijeti žalba Povjerenstvu u roku od 24 sata od sata objave Odluke. Žalba se podnosi u pisanom obliku u Tajništvo Sveučilišta. O žalbi odlučuje isto Povjerenstvo u roku od 24 sata od sata podnošenja žalbe. Odluka Povjerenstva je konačna.

**Kontakt osoba za dodatne informacije:**

Sveučilišni ECTS koordinator doc. dr. sc. Hrvoja Kekez, kojeg u odsutnosti mijenja doc. dr. sc. Ivan Majnarić ([ivan.majnaric@unicath.hr](mailto:ivan.majnaric@unicath.hr)).

*NAPOMENA: Nazivi korišteni u ovom Natječaju odnose se na osobe oba spola*